E L Ő T E R J E S Z T É S

**Készült: Balatonföldvár Város Képviselő-testületének**

**2022. június napján tartandó ülésére**

# B e s z á m o l ó

## ***a Humán Bizottság 2021. évben végzett munkájáról***

**Tisztelt Képviselő-testület!**

A Humán Bizottság Balatonföldvár Város Önkormányzata Képviselő-testületének a helyi szociális ellátásokról szóló 6/2021.(VI.11.) önkormányzati rendelete alapján, átruházott hatáskörében dönt az alábbi települési támogatások megállapításáról:

* rendkívüli támogatásról,
* lakhatási támogatásról,
* tartósan beteg személy ápolásárnak támogatásáról,
* gyógyszer-kiadások támogatásáról,
* temetési költségek támogatásáról,
* gyermekszületési támogatásról,
* óvoda-és iskolakezdési támogatásról,
* 60 év felettiek karácsonyi támogatásáról,
* jelzőrendszeres házi segítségnyújtás személyi térítési díjának támogatásáról.

A bizottság hatáskörébe tartozik továbbá:

* dönt a Bursa Hungarica Felsőoktatási Önkormányzati Ösztöndíj-pályázatra benyújtott kérelmek tárgyában,
* dönt az Arany János Tehetséggondozó Pályázatra benyújtandó kérelmek tárgyában,
* dönt a Civil Szervezetek támogatásáról,
* a hatáskörébe tartozó ellátásokat felülvizsgálhatja, dönt a megszüntetésükről, illetve a visszafizetési kötelezettségről,
* önkormányzati rendelet alapján elbírálja a szociális tűzifa iránti kérelmeket.

A bizottság további feladatai:

* Javaslatot tesz a helyi kitüntetésekre, az „Önkormányzati elismerő emlékérem”, „Önkormányzati elismerő oklevél” stb. adományozására.
* Véleményezi a közművelődési, oktatási intézmények vezetői pályázatát, alkalmasságát.

A katasztrófavédelmi törvény veszélyhelyzetre vonatkozó rendelkezésének megfelelően 2021. év első felében a települési önkormányzatok képviselő-testületének feladat- és hatáskörét a polgármester gyakorolta.

A Kormány 2021. júniusában döntést hozott arról, hogy a képviselő-testületek a veszélyhelyzet előtti rendnek megfelelősen ülésezhetnek, így a Humán Bizottság június 15.-étől ismételten ülésezhetett.

Ennek okán a Humán Bizottság 2021. évben összesen 9 ülést tartott és 30 határozatot hozott.

A bizottság zárt üléseken, a törvények és rendeletek szabta keretek között, szótöbbséggel hozta meg határozatait.

A Humán Bizottság 2021. évben az önkormányzati rendelet alapján nyújtható települési támogatások körében 20 egyedi kérelmet bírált el. Ennek során:

- 6 kérelmező részére 600.000,-Ft gyermekszületési támogatást,

- 5 kérelmező részére 150.000,-Ft temetési támogatást,

- 5 kérelmező részére 130.000 Ft rendkívüli támogatást.

- 4 kérelmező részére rendkívüli méltányosságból 125.000 Ft értékben nyújtott támogatást.

Óvoda- és iskolakezdési települési támogatás:

2021. évben az Önkormányzat költségvetése ismét lehetővé tette a balatonföldvári óvodások és iskolások óvodakezdési, illetve iskolakezdési támogatásának megállapítását*.* A támogatások nyújtásának feltétele változott, a helyi rendelet alapján jövedelemvizsgálatot kellett lefolytatni.

*A Humán Bizottság döntése során:*

Óvodakezdési támogatásra: 940.000,-Ft (48 óvodás gyermek)

Iskolakezdési támogatásra: 1.920.000,-Ft (96 fő általános iskolás gyermek)

Középiskolások támogatására: 580.000,-Ft (29 fő középiskolás tanuló)

Összesen: **3.460.000,-Ft települési támogatást nyújtott a város.**

60 év felettiek karácsonyi támogatása:

2021. október hónapban a Humán Bizottság az időskorú, 60 év feletti balatonföldvári lakosok karácsonyi támogatásáról döntött. A rendeletben meghatározott feltételek fennállása esetén a 60 éves kortól 64 éves korig 3.000 Ft értékű ajándékcsomagot, a 65 éves és e fölötti balatonföldvári lakosok 10.000 Ft pénzbeli támogatást kaptak.

Az elkészített és átadott ajándékcsomagok (180 db ) összértéke 540.000,-Ft volt.

10.000 Ft pénzbeli települési támogatást összesen 448 fő balatonföldvári lakos kapott, összesen 4.480.000 Ft értékben.

Szociális tűzfia támogatás:

A természetben nyújtott szociális célú tűzifa támogatás jogosultsági feltételeit a 17/2016. (XI.10.) önkormányzati rendelet szabályozza.

2021.-ben szociális tűzifa iránt 34 kérelem érkezett. A bizottság az önkormányzati rendeletben meghatározott feltételek vizsgálata után, 31 kérelmezőt támogatott, összesen 76 erdei köbméter tűzifát osztott ki a rászorult háztartások részére.

Ösztöndíjtámogatások:

Bursa Hungarica ösztöndíj pályázatra egy kérelem érkezett, melyet a Bizottság támogatott, 3000 Ft/ hó összegben.

Arany János Tehetséggondozó pályázatra nem érkezett javaslat.

A Bizottság személyi összetételében 2021. évben változás nem történt.

A bizottsági üléseken a bizottság tagjain kívül rendszeresen részt vett a Holovits György Huba polgármester és Babina Éva alpolgármester asszony is.

Elmondható, hogy 2021. évben a Bizottság eredményesen és jogszerűen hozta meg döntéseit, munkáját lelkiismeretesen és felelősségteljesen látta el. Köszönöm a bizottsági tagok egész éves munkáját.

## Kérem a Tisztelt Képviselőtestületet a beszámoló elfogadására.

## Balatonföldvár, 2022. június 17.

Tisztelettel:

**Kovács Emőke** **sk**.  **HB Elnök**